EESTI ADVOKATUURI JUHATUS

ISTUNGI PROTOKOLL

6. august 2019. a nr 16

Tallinn

Üleminek e-arvetele riigi õigusabi osutamisel

Tekkinud on küsimus, kas advokaadibürood peavad advokatuuriga riigi õigusabi osutamise eest arveldades üle minema e-arvetele.

01.07.2019 jõustunud raamatupidamise seaduse (RPS) § 71 lg 7 kohaselt on raamatupidamiskohustuslastel kohustus arveldada üksnes e-arvetega, kui arve saajaks on avalik-õiguslik juriidiline isik. RPS § 71 lg 8 p-st 4 tulenevalt ei kohaldata masintöödeldavate arvetega arveldamise kohustust, kui masintöödeldava algdokumendi andmetele laieneb seaduse alusel kutse- või ametisaladuse hoidmise kohustus. Seega on advokaadibürood advokatuuriga arveldades vabastatud e-arvete esitamise kohustusest üksnes siis, kui arvel kajastatud andmetele laieneb seaduse alusel kutse- või ametisaladuse hoidmise kohustus.

Juhatus juhib tähelepanu, et RÕS § 21 lg 4 ja AdvS § 45 lg 1 kohaselt ei kohaldu riigi õigusabi osutamise suhtes AdvS ettenähtud advokaadi poole pöördumise ning õigusteenuse eest makstud tasu suuruse konfidentsiaalsuse nõue. Ka käibemaksuseaduses 2014. aastal tehtud muudatuste tõttu kehtib erand käivete deklareerimise kohustuse kohta, mille tulemusena lepingulised kliendid ei deklareeri Maksu- ja Tolliametile oma arveid, kuid riigi õigusabi osutamise eest esitatud arved on deklareeritavad.

Sellest tulenevalt tuleb riigi õigusabi osutavatel advokaatidel esitada advokatuurile arved e-arvetena. Registrite ja Infosüsteemide Keskuse e-arveldaja keskkonnas on avalikule sektorile e-arvete saatmine tasuta, piiramatus koguses ja tähtajatult.

Juhatus

O T S U S T A S:

Riigi õigusabi osutamise eest esitatud arved tuleb advokatuurile esitada e-arvetena.